**Mærkesager for Alternativet i Rudersdal - KV 2017**

Vi ønsker at

1. styrke de **lokale fællesskaber** via borgerstyrede kulturprojekter, støtte til frivilligaktiviteter, foreninger på tværs af alder og social status, kommunale og private forsamlingshuse, biograferne, folkekøkkener i samarbejde med private forpagtere samt en aktiv kommunal indsats og bedre plangrundlag for bofællesskaber.
2. styrke **det gode ældreliv** i form af etablering af bofællesskaber små og store plejecentre med og forskellige typer plejeboliger med inddragelse af de ældre og deres foreninger. Der skal udpeges placering og skaffes plangrundlag og finansiering for de næste tre plejecentre i første halvdel af valgperioden. Beslutningen om friplejehjem og dets placering på de røde baner suspenderes. Køb af ledige pladser i nabokommuner og på friplejehjem opprioriteres.
3. en **skatteforhøjelse** på 0,1 % hvert år de næste fire år hvorved vi nærmer os gennemsnittet for velstående kommuner. Den uansvarlige skattenedsættelse før sidste kommunevalg har ført til mange uheldige besparelser på især børneområdet. De øgede skatteindtægter anvendes til at rulle disse besparelser tilbage, til at investere i klima-og affaldsområdet og til at opnå en rimelig kassebeholdning i løbet af valgperioden.
4. fokus på **børneområdet**, hvor personalenormeringer, indsatsen for inklusion, åben skole og et bedre og kreativt læringsmiljø styrkes. Eventuel videreførelse af projektet Synlig Læring og eventuel forkortelse af skoledagens længde inden for lovens rammer eller forsøg besluttes på hver skole og frigjorte ressourcer anvendes som man ønsker det lokalt.
5. stærkere indsats på **klimaområdet** ved at fremskynde affaldssortering, hæve ambitionsniveauet for brug af kommunale elcykler og elbiler samt skabe ordninger og incitamenter for at borgerne øger brugen af delebiler, kollektiv transport og cykler i hverdagen.
6. en kommune med **plads til alle** ved at gøre det nemmere når borgere midlertidig eller permanent har brug for personalemæssig eller økonomisk hjælp fra kommunen. Enhver handicappet, ledig, syg eller flygtning mm skal behandles individuelt og med respekt. Ankestyrelsens omgørelsesprocent i klagesager fra Rudersdal skal nedsættes væsentligt. Indsatsen ift ledige koncentreres om de, som har andre problemer udover ledighed. Der oprettes en borgerrådgiver, som kan bistå borgere, der kommer i klemme.
7. **inddrage borgerne** i kommunens opgaveløsning. Borgere inviteres med i forberedelse og valg af større kommunale beslutninger i særlige opgaveudvalg.  Mødefrekvensen i de stående udvalg nedsættes og politikernes tid anvendes til tidlig kvalificering af oplæg til de principielle og tværgående beslutninger. Der igangsættes eksperimenter med mere omfattende borgerdialog og inddragelse via sociale medier og nye teknologier.